AaB har skrevet kontrakt med den første nye spiller, som skal være med til redde klubben fra nedrykning.

AaB henter Rasmus Thelander hjem på en 3,5-årig kontrakt. Det oplyser klubben på sin hjemmeside. - Det er rigtigt, at der har været flere spændende muligheder, men jeg har ikke været et øjeblik i tvivl om, at jeg ville hjem til AaB, hvis det kunne lade sig gøre, og det er fantastisk, at det allerede nu er faldet på plads, siger Rasmus Thelander i en pressemeddelelse. - I vores bestræbelser på at forstærke forsvarskæden har Thelander alligevel været vores førsteprioritet, og vi fik hurtigt en stærk indikation fra Rasmus om, at han også ønskede at komme hjem til AaB og Aalborg allerede nu, selvom han udover at blive i Ferencvaros havde flere særdeles attraktive muligheder i Skandinavien at vælge imellem, fortæller Thomas Bælum. Forsvarsspilleren forlod klubben kontraktfri i sommer for at tage til Ferencvaros i Ungarn, hvor det dog ikke er blevet til meget spilletid for danskeren, der blot har spillet tre kampe for klubben. En anden situation Samtidig er AaB sidenhen endt i en krise-situation, hvor de kæmper for at undgå nedrykning til 1. division. Nordjyderne gik til den historisk lange vinterpause med blot 14 point og tre sejre ud  af 17 kampe samt en 11. plads. Derfor er forsvarsklippens retur til klubben, hvad man kan kalde perfekt timing. - Jeg er indstillet på og glad for, at det er i AaB, at jeg skal slutte min karriere, og nu venter der i første omgang en masse hårdt arbejde inden et forår med 15 meget vigtige kampe, hvor vi skal jagte hver en sejr og hvert et point, og hvor vi i en Superliga med udelukkende gode hold ikke kan tage noget for givet, understreger Rasmus Thelander. - Vi skal være ydmyge, men samtidig gå til angreb på den øjeblikkelige situation, og jeg har en stor tro på, at vi med den rigtige tilgang kan få vendt tingene til vores fordel.